**DĖL PRITARIMO TEIKTI PROJEKTO „ROKIŠKIO RAJONO TERITORIJŲ KRAŠTOVAIZDŽIO FORMAVIMAS IR EKOLOGINĖS BŪKLĖS GERINIMAS“ PARAIŠKĄ IR DALINIO JO FINANSAVIMO**

2016 m. liepos 29 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos aplinkos ministro 2016 m. kovo 23 d. įsakymu Nr. D1-209 „Dėl 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos Nr. 05.5.1-APVA-R-019 priemonės „Kraštovaizdžio apsauga“ projektų finansavimo sąlygų aprašo patvirtinimo“, Regioninės plėtros departamento prie Vidaus reikalų ministerijos Panevėžio apskrities skyriaus 2016 m. balandžio 12 d. raštu Nr. 51/4D-62 „Kvietimas teikti projektinius pasiūlymus Panevėžio regiono projektų sąrašui sudaryti pagal priemonę Nr. 05.5.1-APVA-R-019 priemonės „Kraštovaizdžio apsauga“, įgyvendindama Rokiškio rajono savivaldybės tarybos 2014 m. rugsėjo 26 d. sprendimu Nr. TS-159 patvirtintą Rokiškio rajono strateginį plėtros planą iki 2022 metų ir siekdama teikti paraiškas Europos Sąjungos struktūrinių fondų finansinei paramai gauti, Rokiškio rajono savivaldybės taryba n u s p r e n d ž i a:

1. Pritarti teikti Rokiškio rajono savivaldybės administracijos projekto „Rokiškio rajono teritorijų kraštovaizdžio formavimas ir ekologinės būklės gerinimas“ paraišką 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos Nr. 05.5.1-APVA-R-019 priemonės „Kraštovaizdžio apsauga“ paramai gauti ir projektui įgyvendinti.

2. Užtikrinti projekto „Rokiškio rajono teritorijų kraštovaizdžio formavimas ir ekologinės būklės gerinimas“ išlaidų dalinį savivaldybės finansavimą 2016-2018 metais – ne mažiau 15 procentų tinkamų finansuoti projekto išlaidų, padengti visas netinkamas finansuoti, tačiau projektui įgyvendinti reikalingas išlaidas bei tinkamų finansuoti išlaidų dalį, kurių nepadengia projekto finansavimas.

3. Užtikrinti projekto „Rokiškio rajono teritorijų kraštovaizdžio formavimas ir ekologinės būklės gerinimas“ metu sutvarkytų teritorijų priežiūrą nuosavomis lėšomis ne mažiau kaip 5 metus po projekto įgyvendinimo pabaigos.

4. Leisti Rokiškio rajono savivaldybės administracijai organizuoti projekto „Rokiškio rajono teritorijų kraštovaizdžio formavimas ir ekologinės būklės gerinimas“ paraiškos ir kitos techninės dokumentacijos parengimą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

 Jurgita Blaževičiūtė

**AIŠKINAMASIS RAŠTAS DĖL TEIKIAMO SPRENDIMO ,,DĖL PRITARIMO TEIKTI PROJEKTO „ROKIŠKIO RAJONO TERITORIJŲ KRAŠTOVAIZDŽIO FORMAVIMAS IR EKOLOGINĖS BŪKLĖS GERINIMAS“ PARAIŠKĄ IR DALINIO JO FINANSAVIMO“**  **PROJEKTO**

2016-07-08

Rokiškis

**Parengto sprendimo projekto tikslai ir uždaviniai.**

Šiuo sprendimo projektu siūloma pritarti teikti Rokiškio rajono savivaldybės administracijos projekto „Rokiškio rajono teritorijų kraštovaizdžio formavimas ir ekologinės būklės gerinimas“ paraišką ES paramai gauti, projektui įgyvendinti bei iš dalies jį finansuoti.

**Šiuo metu esantis teisinis reglamentavimas.**

Lietuvos Respublikos aplinkos ministro 2016 m. kovo 23 d. įsakymu Nr. D1-209 „Dėl 2014–2020 metų Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos Nr. 05.5.1-APVA-R-019 priemonės „Kraštovaizdžio apsauga“ projektų finansavimo sąlygų aprašo patvirtinimo“ patvirtintas priemonės Nr. 05.5.1-APVA-R-019 „Kraštovaizdžio apsauga“ projektų finansavimo sąlygų aprašas, Rokiškio rajono savivaldybės tarybos 2014 m. rugsėjo 26 d. sprendimu Nr. TS-159 patvirtintas Rokiškio rajono strateginis plėtros planas iki 2022 metų.

**Sprendimo projekto esmė.** Rokiškio r. savivaldybės administracija yra gavusi Regioninės plėtros departamento prie Vidaus reikalų ministerijos Panevėžio apskrities skyriaus 2016 m. balandžio 12 d. raštą Nr. 51/4D-62 „Kvietimas teikti projektinius pasiūlymus Panevėžio regiono projektų sąrašui sudaryti pagal priemonę Nr. 05.5.1-APVA-R-019 priemonės „Kraštovaizdžio apsauga“, kuriuo kviečiama teikti projektinius pasiūlymus Panevėžio regiono projektų sąrašui sudaryti pagal priemonę Nr. 05.5.1-APVA-R-019 priemonės „Kraštovaizdžio apsauga“. Rokiškio rajono savivaldybės administracija planuoja pasinaudoti numatoma ES parama ir teikti projekto Rokiškio rajono teritorijų kraštovaizdžio formavimas ir ekologinės būklės gerinimas“ paraišką ES paramai gauti.

*Projekto tikslas* – siekiama likviduoti apleistus bešeimininkius statinius, atlikti kraštovaizdžio formavimą ir ekologinės būklės gerinimą gamtinio karkaso teritorijoje (7,2 ha) Rokiškio rajone Dargių kaime ir Salose. Numatoma likviduoti bešeimininkais pripažintus ir kraštovaizdį darkančių 6 pastatų ar jų liekanų, esančių Dargių kaime, Rokiškio kaimiškojoje sen., Rokiškio r., netoli rajoninio kelio Nr. 3604, kompleksą bei likviduoti Salose esantį ir bešeimininkiu pripažintą buvusį bendrabutį, Šie bešeimininkiai pastatai kelia grėsmę žmonių sveikatai ir gyvybei bei darko aplinką. Taip pat projektu siekiama sutvarkyti ir atnaujinti Salų dvaro parką (Kamajų sen., Rokiškio r.), kurio želdynai apleisti, prižėlę menkaverčių želdinių, gausu išvartų, todėl kraštovaizdis yra nedarnus.

*Planuojama projekto įgyvendinimo trukmė* – 23 mėn. (preliminariai *2017 02*–*2018 12*). *Bendras projekto biudžetas* – *342,65* tūkst. Eur, iš jų ES lėšos – 291,25 tūkst. Eur; savivaldybės biudžeto lėšos – 51,4 tūkst. Eur. Projektas skirtas ne finansinei, bet socialinei naudai generuoti, gyvenamajai aplinkai gerinti. Vadovaujantis priemonės projektų finansavimo sąlygų aprašu, teikiant projektinį pasiūlymą bei paraišką ES paramai gauti, būtina pateikti savivaldybės tarybos sprendimą, pritariantį projekto įgyvendinimui ir daliniam jo finansavimui bei užtikrinantį projekto finansinį tęstinumą 5 m. po projekto įgyvendinimo pabaigos.

**Galimos pasekmės, priėmus siūlomą tarybos sprendimo projektą:**

**teigiamos** - įgyvendinus projektą bus suformuotas kraštovaizdis Salose Rokiškio rajone bei pagerinta ekologinė būklė Rokiškio rajono gamtinio karkaso teritorijoje, likviduoti kraštovaizdį darkantys ir grėsmę žmonių sveikatai bei gyvybei darkantys bešeimininkiai pastatai;

**neigiamos -** nenumatomos.

**Finansavimo šaltiniai ir lėšų poreikis**: sprendimui įgyvendinti bus panaudotos planuojamos rajonui lėšos iš ES struktūrinių fondų bei savivaldybės biudžeto 2016–2018 m.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams**.**

**Antikorupcinis vertinimas**. Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo ir investicijų skyriaus vedėja Jurgita Blaževičiūtė